-----------------------------------------------------------------------
  2. ปัจจัยความเสี่ยง

  -----------------------------------------------------------------------

ปัจจัยความเสี่ยง

ปัจจัยความเสี่ยงในส่วนธุรกิจ

-   ความเสี่ยงจากการพึ่งพาลูกค้ารายใหญ่

รายได้หลักจากการดำเนินงานโครงการของบางหน่วยงานในกลุ่มบริษัท
เป็นรายได้จากการให้บริการแก่ลูกค้ารายใหญ่เพียง 1-2 ราย
แม้กลุ่มบริษัทสามารถได้รับงานประมูลสม่ำเสมอ แต่ปัจจุบัน
สภาพการแข่งขันในธุรกิจมีการแข่งขันที่สูงมากทั้งด้านราคา เทคโนโลยี และบริการ
ทั้งจากคู่แข่งภายในประเทศและคู่แข่งจากต่างประเทศ
กลุ่มบริษัทมีโอกาสที่จะสูญเสียรายได้บางส่วนจากลูกค้าเหล่านี้ ซึ่งอาจกระทบต่อรายได้ของกิจการ
อย่างไรก็ตาม กลุ่มบริษัทได้พยายามลดโอกาสของการเกิดกรณีดังกล่าว
โดยเน้นการพัฒนาคุณภาพการบริการให้สอดคล้องกับสภาวะตลาดและความต้องการของลูกค้าให้ได้มากที่สุด
รวมทั้งการรักษาความสัมพันธ์กับพันธมิตรทางธุรกิจให้แน่นแฟ้นอย่างต่อเนื่อง นอกจากนี้
หน่วยงานที่พึ่งพาลูกค้ารายใหญ่ ได้ลดความเสี่ยงโดยการพัฒนา ปรับปรุง
ระบบที่ให้บริการให้เป็นประโยชน์และเหมาะสมแก่ลูกค้าในภาคส่วนอื่น
ที่มีแนวโน้มสามารถนำเทคโนโลยีที่บริษัทเสนอไปใช้งานในองค์กรได้

-   ความเสี่ยงจากการขยายธุรกิจและการลงทุนในธุรกิจใหม่

บริษัทมีนโยบายแสวงหาโอกาสทางธุรกิจที่สามารถเสริมสร้างความร่วมมือและเพิ่มรายได้ให้กับธุรกิจเดิมของกลุ่มบริษัท
อีกทั้งต้องเตรียมความพร้อมในการที่ประเทศไทยจะเข้าสู่ประชาคมเศรษฐกิจอาเซียนในอนาคตอันใกล้
ดังนั้น ในปี 2555 บริษัทได้มุ่งมั่นหาโอกาสทางธุรกิจในประเทศเพื่อนบ้านใกล้เคียงมากขึ้น ได้แก่
สาธารณรัฐแห่งสหภาพพม่า และสาธารณรัฐประชาชนจีน จากเดิมที่ดำเนินการอยู่บ้างแล้วใน
สาธารณรัฐสังคมนิยมเวียดนาม และสาธารณรัฐประชาธิปไตยประชาชนลาว
นอกจากการขยายฐานลูกค้าไปยังต่างประเทศแล้ว บริษัทยังลงทุนในธุรกิจใหม่ เช่น
ธุรกิจพลังงานทางเลือก ซึ่งบริษัทเล็งเห็นว่าเป็นธุรกิจที่เป็นมิตรกับสิ่งแวดล้อม
ได้รับการสนับสนุนจากสังคมและรัฐบาล
อีกทั้งสามารถให้ผลตอบแทนที่น่าพอใจที่มีความต่อเนื่องในระยะยาว อย่างไรก็ตาม
ความเสี่ยงของธุรกิจดังกล่าวก็ยังมีอยู่ เช่น ความเสี่ยงทางกฎหมาย ข้อบังคับ นโยบายของรัฐบาล
บริษัทตระหนักถึงความเสี่ยงและผลกระทบจากปัจจัยดังกล่าว จึงได้ทำการศึกษาข้อดีข้อเสีย
ประกอบกับการพิจารณาอัตราผลตอบแทน ซึ่งคาดว่าจะให้ผลตอบแทนในระยะยาว
สำหรับธุรกิจร้านอาหาร แม้มีการแข่งขันสูง แต่บริษัทเลือกเป็นตัวแทนแบรนด์อาหารระดับชั้นนำ
อีกทั้งเป็นธุรกิจที่สามารถเสริมรายได้ให้กับธุรกิจเดิมของกลุ่มบริษัท
และจะเป็นการนำทางไปสู่การสร้างแบรนด์สินค้าอุปโภค บริโภคของกลุ่มบริษัทเองในอนาคต

ปัจจัยความเสี่ยงในส่วนบริหาร

-   ความเสี่ยงด้านบุคลากร

บริษัทตระหนักดีว่าทรัพยากรบุคคลเป็นปัจจัยที่สำคัญอย่างยิ่งในการดำเนินธุรกิจ
บริษัทให้ความสำคัญกับพนักงานทุกสาขาวิชาชีพ
เนื่องจากหน้าที่ความรับผิดชอบของผู้บริหารและพนักงานทุกส่วนงาน จะมีผลกระทบต่อกัน
ไม่ว่าเป็นทางตรงหรือทางอ้อม
บริษัทมุ่งมั่นที่จะรักษาบุคลากรของบริษัทโดยการดูแลให้ทุกคนได้รับความพึงพอใจในการทำงานอย่างเหมาะสม
เพื่อลดความเสี่ยงในการสูญเสียบุคลากรที่สำคัญ ทั้งนี้
บริษัทได้จัดทำแผนสืบทอดและพัฒนาตำแหน่งงานเพื่อพัฒนาบุคลากรให้สามารถขึ้นมาทดแทนกันได้
มีการส่งเสริมบุคคลรุ่นใหม่ที่มีความรู้ความสามารถให้เป็นผู้บริหารรุ่นใหม่มากขึ้น
จัดการอบรมและกิจกรรมต่างๆ เพื่อส่งเสริมความรู้ทางด้านการงาน ศีลธรรม และจิตใจ
เน้นการทำงานเป็นทีมเพื่อให้พนักงานมีความสัมพันธ์ต่อกัน สุดท้ายนโยบายการให้ผลตอบแทน
สวัสดิการ และผลตอบแทนพิเศษ (เช่น โบนัส) ตามความเหมาะสม
เป็นกลไกที่ทำให้บุคลากรมีความมุ่งมั่นที่จะทำงานให้บริษัทอย่างมีประสิทธิภาพและอยู่กับบริษัทในระยะยาว